Covid-19 kniehalter krieketreeks weerFoto: Twitter. Die eerste eendagwedstryd tussen die Proteas en die Engelse toerspan is weereens deur Covid-19 in die wiele gery. Die reeks, wat uit drie wedstryde bestaan, sou reeds Vrydag op Nuweland begin het. Dit is uitgestel nadat iemand in die Protea-kamp positief vir Covid-19 getoets het. Nou word daar berig dat die wedstryd in die Paarl ook afgelas is. Twee personeellede van die Vineyard Hotel in Kaapstad, waar die spelers in die sogenaamde bio-borrel bly, het positief vir die virus getoets. KSA en die Engelse Krieketraad (ECB) het in ’n aanvanklike verklaring gesê dat die aanvang van die Paarl-wedstryd uitgestel is. Die Engelse spelers en bestuur het Saterdagaand opvolgtoetse ondergaan nadat die hotelwerkers positief getoets het. Daar is egter bevestiging ontvang dat die wedstryd intussen afgelas is. Engeland keer op 10 Desember terug huis toe en die moontlikheid word al hoe groter dat die reeks nie betyds afgehandel gaan word nie. Volgens die ECB het twee Engelse spelers onbevestigde positiewe uitslae ontvang. Die spelers en bestuur is nou in selfisolasie hul hotelkamers terwyl hulle op verdere instruksies van hul mediese span wag. ’n Besluit oor die oorblywende wedstryde sal geneem word sodra die toetsuitslae deur onafhanklike mediese kundiges bevestig is. Ashleigh Giles, Engeland se direkteur van krieket, het gesê dat die toerspan saam met KSA sal werk om die pad vorentoe te bepaal. “Dit is hartseer dat ons nie vandag kan speel nie, maar die welstand van ons spelers en ondersteuningspersoneel is die belangrikste,” het Giles gesê. Op sy beurt het Graeme Smith ook die huidige stand van sake betreur. “KSA doen alles in sy vermoë om die veiligheid en gesondheid van alle betrokkenes te verseker. Juis om dié rede het ons die gesamentlike besluit geneem om vandag se wedstryd te kanselleer.” Volgens Roy Davies, die Vineyard Hotel se bestuurder, het nie een van die personeellede die bio-borrel sedert 16 November verlaat nie. Hy het byvoeg dat ’n ondersoek van stapel gestuur is om al die feite bymekaar te kry. Cricket South Africa (CSA) and the England and Wales Cricket Board (ECB) have agreed to cancel today’s Betway One-Day International series opening match, which was due to take place in Paarl. #Proteas #SAvENG #BetwayODI #SeeUsOnThePitch pic.twitter.com/lGvo7NDgZo — Cricket South Africa (@OfficialCSA) December 6, 2020